1 sentyabrga qadar barcha hududlarda tun-u kun ishlaydigan savdo va ko‘ngilochar ko‘chalar tashkil etiladi

2021 yil 1 sentyabrga qadar yirik shaharlarda, viloyat va tuman markazlarida tashabbuskor tadbirkorlik sub'yektlari bilan hamkorlikda savdo va ko‘ngilochar ko‘chalar tashkil etiladi. 
“Xizmatlar sohasini jadal rivojlantirish chora-tadbirlari to‘g‘risida”gi prezident qaroriga ko‘ra, savdo va ko‘ngilochar ko‘chalarda ko‘chma savdo obektlari uchun joylar tadbirkorlik sub'yektlariga elektron onlayn-auksion asosida sotiladi, barcha tadbirkorlik sub'yektlariga jamoat xavfsizligi qoidalariga qat'iy rioya qilgan holda 24 soat mobaynida tun-u kun faoliyat yuritish huquqi beriladi.
Ichki ishlar vazirligi Milliy gvardiya bilan birgalikda bir oy muddatda savdo va xizmat ko‘rsatish obektlarining 24 soat mobaynida tun-u kun faoliyat yuritishiga doir jamoat xavfsizligi bo‘yicha soddalashtirilgan talablarni o‘rnatishni nazarda tutuvchi hukumat qarori loyihasini Vazirlar Mahkamasiga kiritadi.
2021 yil 1 sentyabrdan boshlab masofaviy (onlayn) ta'limga asoslangan nodavlat ta'lim xizmatlarini ko‘rsatish uchun mulkiy yoki boshqa ashyoviy huquqlar asosida binolarning mavjud bo‘lishi haqida talab bekor qilinadi.
Davlat statistika qo‘mitasi 2021 yil 1 oktyabrga qadar xorijiy va mahalliy ekspertlarni jalb qilgan holda xizmatlar statistikasini yuritishni, jumladan, axborot-kommunikatsiya va dasturlash xizmatlarini hisobga olish metodologiyasini xalqaro standartlar asosida takomillashtiradi, respublika hududlarida xizmatlar sohasining rivojlanish holatini hamda samaradorligini taqqoslash imkonini beruvchi hisobot shakllari va metodologiyalarni ishlab chiqadi.